Document ID: 32005R0784

KOMISIJAS REGULA (EK) Nr. 784/2005
(2005. gada 24. maijs),
ar ko pieņem atkāpes no noteikumiem Eiropas Parlamenta un Padomes Regulā (EK) Nr. 2150/2002 par atkritumu statistiku attiecībā uz Lietuvu, Poliju un Zviedriju
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2002. gada 25. novembra Regulu (EK) Nr. 2150/2002 par statistiku attiecībā uz atkritumiem (1), un jo īpaši tās 4. panta 1. punktu,
ņemot vērā Lietuvas pieprasījumu, kas izteikts 2004. gada 2. jūlijā,
ņemot vērā Polijas pieprasījumu, kas izteikts 2004. gada 13. jūlijā,
ņemot vērā Zviedrijas pieprasījumu, kas izteikts 2004. gada 26. augustā,
tā kā:
(1)
Saskaņā ar Regulas (EK) Nr. 2150/2002 4. panta 1. punktu Komisija pārejas perioda laikā var piešķirt atkāpes no dažiem minētās regulas pielikumu noteikumiem.
(2)
Šādas atkāpes pēc to pieprasījuma ir jāpiešķir Lietuvai, Polijai un Zviedrijai.
(3)
Šajā regulā paredzētie pasākumi ir saskaņā ar atzinumu, ko sniegusi Statistikas programmu komiteja, kas izveidota ar Padomes Lēmumu 89/382/EEK, Euratom (2),
IR PIEŅĒMUSI ŠO REGULU.
1. pants
1. Ar šo piešķir šādas atkāpes no Regulas (EK) Nr. 2150/2002 noteikumiem:
a)
Lietuvai un Polijai piešķir atkāpes attiecībā uz tādu rezultātu sagatavošanu, kas attiecas uz I pielikuma 8. iedaļas 1. daļas 1. pozīciju (lauksaimniecība, medniecība un mežsaimniecība), 2. pozīciju (zveja) un 16. pozīciju (pakalpojumu darbības), kā arī tādu rezultātu sagatavošanu, kas attiecas uz II pielikuma 8. iedaļas 2. pozīciju;
b)
Zviedrijai piešķir atkāpes attiecībā uz tādu rezultātu sagatavošanu, kas attiecas uz I pielikuma 8. iedaļas 1. daļas 1. pozīciju (lauksaimniecība, medniecība un mežsaimniecība), 2. pozīciju (zveja) un 16. pozīciju (pakalpojumu darbības).
2. Atkāpes, kas paredzētas 1. punktā, piešķir vienīgi attiecībā uz datiem par pirmo apsekojuma gadu, proti, par 2004. gadu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 24. maijs.

Labels: 18
15
19
20